นายกรัฐมนตรี สั่งกรมชลประทานติดตามสถานการณ์น้ำ หลังฝนตกหนัก
นายประพิศ จันทร์มา อธิบดีกรมชลประทาน เปิดเผยว่า ฝนที่ตกหนักในพื้นที่ภาคเหนือตอนล่างและภาคกลาง ในช่วงสัปดาห์ที่ผ่านมา ส่งผลให้ปริมาณน้ำในแม่น้ำสายหลักมีระดับน้ำเพิ่มสูงขึ้นอย่างต่อเนื่อง ก่อนจะไหลลงสู่แม่น้ำเจ้าพระยาที่จังหวัดนครสวรรค์ ปัจจุบันมีปริมาณน้ำไหลผ่านที่สถานีวัดน้ำ C.2 อำเภอเมืองนครสวรรค์ ในเกณฑ์ 1,864 ลบ.ม./วินาที  กรมชลประทาน ได้ผันน้ำเข้าระบบชลประทานทั้ง 2 ฝั่ง พร้อมปรับปริมาณน้ำไหลผ่านเขื่อนเจ้าพระยาให้อยู่ในเกณฑ์ 1,423 ลบ.ม./วินาที เพื่อควบคุมระดับน้ำหน้าเขื่อนเจ้าพระยา จะส่งผลให้พื้นที่บริเวณลุ่มต่ำริมแม่น้ำน้อยนอกคันกั้นน้ำ เพิ่มสูงขึ้นจากปัจจุบันไปจนถึง 18 กันยายนนี้ หากมีแนวโน้มว่าจะมีปริมาณน้ำหลากเพิ่มขึ้น  จะประชาสัมพันธ์แจ้งให้ทราบต่อไปนายกรัฐมนตรี กำชับให้กรมชลประทานและหน่วยงานที่เกี่ยวข้อง บูรณาการงานในด้านต่างๆ ร่วมกัน เพื่อให้การบริหารจัดการน้ำและการเตรียมรับมือสถานการณ์น้ำ เกิดประสิทธิภาพสูงสุดและลดผลกระทบที่จะเกิดกับประชาชนให้ได้มากที่สุด